題句龍緯職方海棠軒
作者：劉摯
朝代：宋

paragraphs: 使君西州客，慣見海棠紅。
彯纓出故里，揚馬來漢宫。
醉當坐乖隔，年年夢春風。
荆州蜀門户，脈脈風氣通。
此花何從來，根本移化工。
使君有新第，幽寓如山中。
小軒面城麓，交柯植雙叢。
年光錦官遠，顔色故園同。
想當春苞麗，無日樽酒空。
繁豔燒醉眼，顧眄增冶容。
地勝不在大，意適物易充。
雙輪粲兩朱，行將指炎封。